KIRJALLINEN KYSYMYS E-0950/98 neuvostolle esittäjä(t): Iñigo Méndez de Vigo (PPE) (31. maaliskuuta 1998)

Aihe: Ruandan ja Kongon välisen rajan molemmilla puolilla käytävät taistelut

Entisen Zairen ja Ruandan rajasta on tullut taistelukenttä, jolla tällä hetkellä käydään kahta eri sotaa. Toisella puolella Butembossa on kuollut 300 henkeä maimai-sotilaiden ja Kabilan armeijan välisessä taistelussa, kun taas rajan toisella puolella, lähellä Guitaramaa, Ruandan armeija on saartanut 2 000 äärihutua. Tämän saarron ainoana tavoitteena on tuhota hutut, joista tähän mennessä on menehtynyt 135 henkeä. Rajan molemmin puolin käydyissä taisteluissa on siis kuollut yhteensä 435 henkeä. Tilanne on molemmilla rintamilla erittäin epävakaa, jopa siinä määrin, että se ei ole Kabilan eikä Ruandan armeijan hallinnassa.

Onko neuvosto tietoinen tilanteen vakavuudesta? Onko neuvosto tehnyt tai aikooko se tehdä mitään aloitetta asian suhteen?

Vastaus (8. kesäkuuta 1998)

Neuvosto pitää arvoisan parlamentin jäsenen tavoin huolestuttavana sitä, että tilanne jatkuu epävakaana ja että taistelut on aloitettu uudelleen Ruandan ja Kongon demokraattisen tasavallan välisen rajan molemmin puolin. Euroopan unioni on vakaasti päättänyt alueen hallitusten ja muiden toimijoiden kanssa yhteistyössä sekä Afrikan suurten järvien alueen erikoislähettiläänsä avulla edistää poliittista vakautta, demokratisoitumiskehitystä sekä taloudellista ja yhteiskunnallista kehitystä. EU:n Afrikan suurten järvien alueen erikoislähettiläs Aldo Ajello selosti viimeisintä alueelle tekemää matkaansa neuvostolle 30. maaliskuuta 1998 ja hän on sen jälkeen käynyt uudelleen suurten järvien alueella.

Kongon demokraattisen tasavallan suhteen Euroopan unioni on edelleen huolestunut erityisesti Kivun alueen epävarmasta tilanteesta. Kongon demokraattisen tasavallan hallitus lähetti hiljattain suuren määrän sotilaita Kivun alueen maakuntiin palauttaakseen järjestyksen ja estääkseen kapinallisryhmiä käyttämästä Kongon demokraattisen tasavallan aluetta naapurimaihin suuntautuvien hyökkäysten järjestämiseen. Naapurimaat ovat tiettävästi tehneet selväksi, että ne pystyvät ratkaisemaan ongelman omin avuin, jos Kongon demokraattinen tasavalta ei kykene valvomaan raja-alueitaan. Maimai-heimon kansannousun syistä tiedetään hyvin vähän. Maimait olivat Kabilan Mobutun vastaisen kansannousun ensimmäisiä tukijoita vuoden 1996 loppupuolella, mutta heidän joukkonsa ovat kieltäytyneet liittymästä Kongon demokraattisen tasavallan uuteen armeijaan, joka ei ole koskaan pystynyt tehokkaasti valvomaan heimon maita. Maimai-heimon perinteiset soturit, entiset Mobutun hallituksen joukot ja paikallisheimojen edustajat, jotka vastustavat Ruandan tutsijoukkojen läsnäoloa Kongon demokraattisessa tasavallassa, sekä naapurimaiden Ruandan ja Burundin hutukapinalliset saattavat parhaillaan taistella rinnakkain.

Ääriryhmiin kuuluvien hutujen sekä entisen Ruandan armeijan ja Ruandassa olevien Interahamwen sotilaiden toimet muodostavat eri ongelman, joka koskee pääasiassa Ruandan hallitusta. Neuvosto pyrkii kaikissa mahdollisissa yhteyksissä viestittämään Ruandan hallitukselle, että ainoastaan poliittinen ratkaisu voi tuoda kestävän rauhan ja sovinnon Ruandaan. Neuvosto vahvisti 30. maaliskuuta 1998 yhteisen kannan, jossa määritetään poliittiset periaatteet, joiden varaan EU rakentaa tulevat suhteensa Ruandaan. Neuvosto hyväksyi myös Afrikan suurten järvien aluetta koskevat päätelmät. Troikan Kigaliin lähettämän valtuuskunnan johtajat esittivät yhteisen kannan Ruandan hallitukselle, joka vahvisti, että sen päämääränä on kansallinen yhtenäisyys ja sovinto, oikeusvaltio, ihmisoikeuksien kunnioittaminen, demokratian edistäminen ja vallanjako.

Neuvosto toimii läheisessä yhteydessä muiden asianomaisten, kuten YK:n, OAU:n, alueellisten johtajien ja Yhdysvaltojen, kanssa edistääkseen alueen konfliktien ratkaisemista poliittisin keinoin. YK:n ja OAU:n johdolla järjestettävää rauhan, turvallisuuden ja kehityksen konferenssia olisi harkittava aikanaan. Neuvosto seuraa edelleen tarkasti Afrikan suurten järvien alueen tilannetta.